
ΓΙΟΡΤΕΣ ΤΗΣ ΓΗΣ 2017
Ιούλιος στο Μουσείο
Εκδηλώσεις στο Μουσείο Φυσικής Ιστορίας 
Απολιθωμένου Δάσους Λέσβου

Το Μουσείο Φυσικής Ιστορίας Απολιθωμένου Δάσους Λέσβου, στα πλαίσια των καλοκαιρινών εκδηλώσεών του με θέμα «Γιορτές της Γης», οργανώνει και φέτος το καλοκαίρι μια ποικιλία πολιτιστικών και εκπαιδευτικών εκδηλώσεων που θα υλοποιηθούν στις εγκαταστάσεις του Μουσείου στο Σίγρι. 

ΔΙΑΛΕΞΕΙΣ

► «Μαχαιρόδοντες, Δεινοθήρια και Μαμούθ στο Αιγαίο - Κλιματικές αλλαγές στο αρχείο των απολιθωμάτων»
Την Παρασκευή 7 Ιουλίου και ώρα 19:30 θα πραγματοποιηθεί διάλεξη από την Κατερίνα Βασιλειάδου, Δρ. Γεωλόγο-Παλαιοντολόγο του Μουσείου.

Παρουσιάζονται στοιχεία για ζώα που έζησαν στο παρελθόν στην περιοχή του Αιγαίου  όπως οι φοβεροί Μαχαιρόδοντες, τα φυτοφάγα Δεινοθήρια και Μαμούθ, οι Καμηλοπαρδάλεις και τα Ιππάρια, οι Γαζέλες, οι Αντιλόπες αλλά και τα Πρωτεύοντα είδη που τεκμηριώνουν τις επιπτώσεις των κλιματικών αλλαγών στα οικοσυστήματα  και μας προειδοποιούν για το μέλλον. 
Θα ακολουθήσει περιήγηση των παρευρισκόμενων στην εκθεσιακή ενότητα του Μουσείου που είναι αφιερωμένη στα ζώα του Αιγαίου.
► «Η ζωή στην τροπική λίμνη του Γαβαθά» 

Την Παρασκευή 14 Ιουλίου και ώρα 19:30 θα πραγματοποιηθεί διάλεξη από την Κατερίνα Βασιλειάδου, Δρ. Γεωλόγο-Παλαιοντολόγο του Μουσείου.

Παρουσιάζονται τα πλέον πρόσφατα στοιχεία μετά την ολοκλήρωση της μελέτης της πανίδας που βρέθηκε στις όχθες της  τροπικής λίμνης πριν από 19 εκατομμύρια χρόνια στην περιοχή του Γαβαθά. 
Θα ακολουθήσει παρατήρηση των ζωικών απολιθωμάτων της περιοχής του Γαβαθά με τη χρήση ειδικών στερεοσκοπικών μικροσκοπίων.
► «Μετανάστες στη Λέσβο πριν από 19 εκατομμύρια χρόνια - Το πέρασμα από την Αφρική στην Ευρώπη» 

Την Παρασκευή 21 Ιουλίου και ώρα 19:30 θα πραγματοποιηθεί διάλεξη από την Κατερίνα Βασιλειάδου, Δρ. Γεωλόγο-Παλαιοντολόγο του Μουσείου, με θέμα «Μετανάστες στη Λέσβο πριν από 19 εκατομμύρια χρόνια - Το πέρασμα από την Αφρική στην Ευρώπη». 

Η συναρπαστική ιστορία των μετακινήσεων ζώων από την Αφρική προς την Ευρώπη με γέφυρα το Αιγαίο όπως αποδεικνύεται από τα παλαιοντολογικά ευρήματα.
ΠΕΡΙΠΑΤΟΙ ΣΤΟ ΜΟΥΣΕΙΟ ΚΑΙ ΤΟ ΑΠΟΛΙΘΩΜΕΝΟ ΔΑΣΟΣ
Δράση για οικογένειες τα Σαββατοκύριακα του Ιουλίου
Σάββατο και Κυριακή ώρα 10:30 π.μ.
Το Μουσείο Φυσικής Ιστορίας Απολιθωμένου Δάσους Λέσβου σχεδίασε και προσφέρει όλα τα σαββατοκύριακα του Ιουλίου την πρωτότυπη δράση για οικογένειες «Περίπατοι στο Μουσείο και το Απολιθωμένο Δάσος». 
Οι περίπατοι με τη συνεργασία του επιστημονικού προσωπικού του Μουσείου προσφέρουν έναν διαφορετικό τρόπο γνωριμίας με τους θησαυρούς του Μουσείου και του Απολιθωμένου Δάσους Λέσβου  

Οι επισκέπτες θα έχουν τη δυνατότητα να γνωρίσουν τις μόνιμες εκθέσεις του Μουσείου «Απολιθωμένο Δάσος Λέσβου» και «Εξέλιξη του Αιγαίου» μέσα από επιστημονικές παρουσιάσεις από το εξειδικευμένο προσωπικό του Μουσείου. 
Ακολουθεί ο περίπατος στο Πάρκο Απολιθωμένου Δάσους Σιγρίου, όπου οι επισκέπτες θα γνωρίσουν στη φυσική τους θέση εντυπωσιακούς απολιθωμένους κορμούς και ριζικά συστήματα δένδρων που αποκαλύφθηκαν μέσω ανασκαφικών εργασιών.

Στόχος της δράσης είναι η γνωριμία των επισκεπτών με το μοναδικό υποτροπικό δάσος και το οικοσύστημά του που διατηρήθηκε μέσα στα υλικά των ηφαιστειακών εκρήξεων πριν 19 εκατομμύρια χρόνια, αλλά και με τις ιδιαίτερες γεωλογικές διεργασίες που έχουν οδηγήσει στη δημιουργία του Αιγαίου. 
Η δράση πραγματοποιείται στις 10:30 π.μ. κάθε Σάββατο και κάθε Κυριακή του Ιουλίου. 

